З 42 выхаванцаў цэнтра 10 навучаюцца ў спецыяльным класе. Наведваюць яго дзеці рознага ўзросту і з рознымі псіхафізічнымі асаблівасцямі. Для некаторых складзена індывідуальная праграма навучання па прычыне іх асаблівасцей і актуальнага ўзроўню развіцця. Пяцёра дзяцей з класа па медыцынскіх паказаннях навучаюцца дома, таксама як і трое дашкольнікаў. Двум дзеткам ва ўзросце да 3 гадоў аказваецца ранняя дапамога. Астатнім — карэкцыйная. Па яе прыхо­дзяць хлопчыкі і дзяўчынкі з розных школ і садкоў, дзе няма, напрыклад, дэфектолага. Калі ж гаварыць пра арганізацыю вучэбнага працэсу ў цэнтры, то тут з дзецьмі працуюць тры настаўнікі-дэфектолагі, педагог-псіхолаг, сацыяльны педагог, выхавальнік і памочнік выхавальніка. Па ўсіх напрамках дзейнасці абсталяваны адпаведныя кабінеты, у якіх маецца ўсё неабходнае для правя­дзення заняткаў.